2. ปัจจัยความเสี่ยง

ภาพรวมการบริหารความเสี่ยง

กลุ่มธนาคารเกียรตินาคินตระหนักถึงปัจจัยความเสี่ยงต่างๆ ทั้งจากภายในและภายนอก
ที่อาจส่งผลกระทบต่อการดำเนินงานของกลุ่มธนาคารเกียรตินาคิน อาทิ
การเปลี่ยนแปลงของเศรษฐกิจ อุตสาหกรรม สภาวะแวดล้อม หรือกระบวนการการดำเนินธุรกรรม
กลุ่มธนาคารเกียรตินาคินจึงให้ความสำคัญกับการบริหารความเสี่ยงอย่างสม่ำเสมอและต่อเนื่อง
เพื่อให้การบริหารความเสี่ยงเป็นไปอย่างเป็นระบบและมีประสิทธิภาพ
โดยมีสายบริหารความเสี่ยงและหน่วยงานบริหารความเสี่ยงของบริษัทย่อย
ทำหน้าที่กำกับและสนับสนุนการบริหารความเสี่ยงของกลุ่มธนาคารเกียรตินาคิน

ในปี 2554
กลุ่มธนาคารเกียรตินาคินมีการปรับปรุงโครงสร้างการบริหารความเสี่ยงเพื่อให้สอดคล้องกับการปรับปรุงโครงสร้างการดำเนินธุรกิจของกลุ่มธนาคารเกียรตินาคิน
และได้เพิ่มฝ่ายงานเพื่อทำหน้าที่หลักในการพัฒนาและติดตามแบบจำลองความเสี่ยงด้านต่างๆ
โดยนอกเหนือจากการบริหารความเสี่ยงตามแนวทางของธนาคารแห่งประเทศไทยแล้ว
กลุ่มธนาคารเกียรตินาคินยังได้ประยุกต์ใช้การบริหารความเสี่ยงทั่วทั้งองค์กรตามแนวทางของ The
Committee of Sponsoring Organizations of the Treadway Commission (COSO)
ซึ่งเป็นกรอบโครงสร้างการบริหารความเสี่ยงทั่วทั้งองค์กรเชิง บูรณาการตามหลักสากล
ซึ่งมีหลักการพื้นฐาน คือ
การจัดให้มีการบริหารความเสี่ยงผูกรวมอยู่ในการดำเนินงานทุกระดับขององค์กร
อีกทั้งมีการเชื่อมโยงการบริหารความเสี่ยงเข้ากับแผนกลยุทธ์และโอกาสทางธุรกิจ
เพื่อให้สามารถบรรลุเป้าหมายได้อย่างมีประสิทธิภาพ และมีประสิทธิผล
นำไปสู่การสร้างมูลค่าเพิ่มให้กับองค์กร ผู้ถือหุ้น และผู้มีส่วนได้ส่วนเสียทุกกลุ่มได้อย่างยั่งยืน

นโยบายการบริหารความเสี่ยงและแนวทางการบริหารความเสี่ยง

นโยบายหลักในการบริหารความเสี่ยงของกลุ่มธนาคารเกียรตินาคิน คือ
การบริหารความเสี่ยงให้ครอบคลุมทั้งองค์กร เพื่อให้การบริหารความเสี่ยงมีความเหมาะสม
และมีประสิทธิภาพ
โดยแต่ละสายธุรกิจและหน่วยงานภายในจะมีหน้าที่รับผิดชอบหลักในการเข้าใจความเสี่ยงและจัดให้มีการบริหารจัดการความเสี่ยงอย่างเพียงพอ
เหมาะสม และมีประสิทธิภาพ
อยู่ภายใต้กรอบและนโยบายการบริหารความเสี่ยงรวมของกลุ่มธนาคารเกียรตินาคิน ทั้งนี้
สายบริหารความเสี่ยงจะทำหน้าที่ในการกำกับ ดูแล และสอบทาน
เพื่อให้แน่ใจว่าสายธุรกิจและหน่วยธุรกิจมีกลไกการบริหารและควบคุมความเสี่ยงที่เพียงพอ
นอกจากนี้
แต่ละสายธุรกิจจะถูกจัดสรรเงินกองทุนที่เหมาะสมและเพียงพอในการรองรับความเสี่ยงของธุรกิจ
โดยวัดจากความเสี่ยงต่างๆ ของธุรกรรม
ประกอบกับความเสียหายทางธุรกิจที่มีผลต่อการกำหนดแนวนโยบายการหารายได้ในธุรกิจนั้นด้วย

กลุ่มธนาคารเกียรตินาคินให้ความสำคัญกับการฝึกอบรม
และให้ความรู้ด้านการบริหารความเสี่ยงแก่บุคลากรทุกระดับ
เพื่อให้มีความรู้ความเข้าใจในการบริหารความเสี่ยง
และกระตุ้นให้เกิดการมีส่วนร่วมรับผิดชอบต่อการบริหารความเสี่ยงขององค์กร
ซึ่งจะสนับสนุนให้กลุ่มธนาคารเกียรตินาคินสามารถดำเนินงานให้บรรลุเป้าหมายได้อย่างมีประสิทธิภาพและประสิทธิผล
นอกจากนี้
ยังให้ความสำคัญต่อการเปิดเผยข้อมูลการบริหารความเสี่ยงและเงินกองทุนต่อสาธารณะอย่างถูกต้อง
ครบถ้วน และสม่ำเสมออีกด้วย

โครงสร้างการบริหารความเสี่ยง

บทบาทหน้าที่และความรับผิดชอบของคณะกรรมการ สายงาน
และฝ่ายงานที่เกี่ยวข้องในการบริหารความเสี่ยง มีดังนี้

-   คณะกรรมการธนาคาร

มีหน้าหลัก ในการกำกับดูแลให้คณะกรรมการบริหารความเสี่ยงของธนาคารและบริษัทย่อย
มีการกำหนดนโยบาย กระบวนการ และการควบคุมทางด้านการบริหารความเสี่ยงประเภทต่างๆ
ที่เกิดขึ้น โดยจะต้องครอบคลุมความเสี่ยงด้านกลยุทธ์ ด้านเครดิต ด้านการตลาด
ด้านสภาพคล่องและด้านปฏิบัติการ

-   คณะกรรมการบริหารความเสี่ยง

มีบทบาทสำคัญในการกำหนดนโยบายการบริหารความเสี่ยง
ทบทวนความเพียงพอของนโยบายและระบบการบริหารความเสี่ยงของกลุ่มธนาคารเกียรตินาคิน
เพื่อนำเสนอคณะกรรมการธนาคารพิจารณา
ตลอดจนดูแลและติดตามปริมาณความเสี่ยงให้อยู่ในระดับที่เหมาะสมสอดคล้องกับระดับความเสี่ยงที่ยอมรับได้
(Risk Appetite) โดยมีเป้าหมาย คือ การบริหารความเสี่ยงต่างๆ
ให้อยู่ภายในขอบเขตที่กำหนดและดำเนินธุรกิจให้ได้อัตราผลตอบแทนที่เหมาะสม

-   สายงานบริหารความเสี่ยง

มีหน้าที่ ออกแบบและพัฒนาเครื่องมือ และกระบวนการการบริหารความเสี่ยงที่สำคัญ
รวมทั้งประสานงานให้มีการนำไปประยุกต์ใช้ในสายธุรกิจ และหน่วยงานต่างๆ
ของกลุ่มธนาคารเกียรตินาคิน รวมทั้ง วิเคราะห์ ติดตาม ควบคุม
และจัดทำรายงานฐานะความเสี่ยงในภาพรวมของกลุ่มธนาคารเกียรตินาคินเพื่อควบคุมให้อยู่ภายใต้ระดับความเสี่ยงที่ยอมรับได้

-   สายตรวจสอบภายใน

มีหน้าที่ตรวจสอบและสอบทานการปฏิบัติงานของหน่วยงานต่างๆ
ที่เกี่ยวข้องให้มีการปฏิบัติการตามนโยบาย หลักเกณฑ์ ระเบียบ
และกระบวนการการบริหารความเสี่ยงด้านปฏิบัติการที่กำหนด
ทดสอบและประเมินประสิทธิภาพของระบบการควบคุมภายใน
รวมทั้งคุณภาพของการปฏิบัติงานภายในองค์กร
เพื่อดำเนินการการปรับปรุงกระบวนการปฏิบัติงานเพื่อควบคุมและลดความเสี่ยงที่สำคัญ

-   ฝ่ายบริหารทุน

มีหน้าที่รับผิดชอบในการวางแผน ติดตาม
และควบคุมฐานะเงินกองทุนของกลุ่มธนาคารเกียรตินาคินให้เหมาะสมกับฐานะและกิจกรรมทางการเงินของกลุ่มธนาคาร
โดยมีกระบวนการประเมินความเพียงพอของเงินกองทุน (Internal Capital Adequacy
Assessment Process – ICAAP) ที่เหมาะสม และรองรับความเสี่ยงที่มีนัยสำคัญครบทุกด้าน
ทั้งภายใต้ภาวะปกติ และภาวะวิกฤต
รวมถึงมีความสอดคล้องตามแนวทางการกำกับดูแลเงินกองทุนโดยทางการ (Pillar 2)
ของธนาคารแห่งประเทศไทย

-   ฝ่ายงานเจ้าของความเสี่ยง (Risk Owner)

ได้แก่ เจ้าของผลิตภัณฑ์ / ฝ่ายงาน / สาขา / หน่วยงานต่างๆ ของกลุ่มธนาคารเกียรตินาคิน
มีหน้าที่รับผิดชอบในการบริหารจัดการความเสี่ยงด้านต่างๆ
ที่เกี่ยวข้องกับผลิตภัณฑ์และบริการของหน่วยงานตนเอง กระบวนการทำงาน และระบบงานต่างๆ
ที่ใช้ในการปฏิบัติงานของหน่วยงานตนเอง ให้อยู่ภายใต้ระดับความเสี่ยงที่ยอมรับได้
และสอดคล้องกับนโยบาย ระเบียบ กระบวนการการบริหารความเสี่ยง ซึ่งรวมถึงการระบุ ประเมิน
ติดตาม ควบคุม และรายงานความเสี่ยง

การพัฒนาเพื่อส่งเสริมการบริหารความเสี่ยง

คณะกรรมการธนาคารได้มีมติอนุมัติโครงการยกระดับการบริหารความเสี่ยง (Risk Road Map)
เพื่อเป็นแนวทางในการบริหารความเสี่ยงระยะยาว ซึ่งประกอบด้วย 3 ส่วน ได้แก่

1.  การพัฒนาโครงสร้างพื้นฐานในการเก็บข้อมูล

2.  การพัฒนาเครื่องมือวิเคราะห์ความเสี่ยงและเงินกองทุน

3.  การบริหารความเสี่ยงให้ครอบคลุมทั้งองค์กร

โดยมีระยะเวลาโครงการ 5 ปี และมีเป้าหมายเพื่อยกระดับการบริหารความเสี่ยงด้านเครดิต
ตามมาตรฐานการดำรงเงินกองทุนโดยวิธีแบบจำลองภายใน (Internal Rating Based
Approach - IRB)

กลุ่มธนาคารเกียรตินาคินได้พัฒนากระบวนการบริหารความเสี่ยงที่มีการประเมินความเพียงพอของเงินกองทุนตามกระบวนการ
ICAAP ในหลักเกณฑ์การกำกับดูแลเงินกองทุนตาม Basel II Pillar 2
โดยกระบวนการดังกล่าวเป็นการบริหารความเสี่ยงที่ครอบคลุมถึงความเสี่ยงที่มีนัยสำคัญทั้งหมด
เพื่อให้มั่นใจได้ว่ากลุ่มธนาคารเกียรตินาคินมีเงินกองทุนที่เพียงพอในการรองรับความเสี่ยงต่างๆ
รวมถึงรองรับการขยายตัวของธุรกิจในอนาคต ทั้งนี้
กลุ่มธนาคารเกียรตินาคินยังได้พิจารณาความเสี่ยงภายใต้ภาวะวิกฤติต่างๆ
ซึ่งเป็นการประเมินความเสี่ยงภายใต้การจำลองสถานการณ์ที่ไม่ปกติอันมีผลกระทบต่อฐานะการเงิน
รวมถึงความเพียงพอของเงินกองทุน
พร้อมกับจัดทำแผนรองรับในแต่ละความเสี่ยงและความเพียงพอของเงินกองทุนภายใต้สถานการณ์ดังกล่าว
นอกจากนี้ นโยบาย กระบวนการ ตลอดจนขั้นตอนการปฏิบัติงานต่างๆ
ที่เกี่ยวข้องได้ถูกจัดทำเป็นลายลักษณ์อักษร และผ่านการพิจารณาอนุมัติจากคณะกรรมการธนาคาร

การบริหารความเสี่ยงด้านต่างๆ

กลุ่มธนาคารเกียรตินาคินให้ความสำคัญกับการบริหารความเสี่ยงทุกด้าน
และมีการบริหารความเสี่ยงที่สอดคล้องกับแนวทางของธนาคารแห่งประเทศไทย
ครอบคลุมทั้งกลุ่มธนาคารเกียรตินาคิน ซึ่งประกอบด้วย บริษัทหลักทรัพย์เกียรตินาคิน จำกัด
บริษัทหลักทรัพย์จัดการกองทุนเกียรตินาคิน จำกัด และบริษัท สำนักกฎหมายเอราวัณ จำกัด
โดยแบ่งความเสี่ยงหลักออกเป็น 5 ด้าน ดังนี้

1.  ความเสี่ยงด้านกลยุทธ์

เป็นความเสี่ยงที่เกิดจากการกำหนดแผนกลยุทธ์และการปฏิบัติตามแผนอย่างไม่เหมาะสมหรือไม่สอดคล้องระหว่างกลยุทธ์
นโยบาย เป้าหมาย โครงสร้างองค์กร การแข่งขัน และทรัพยากรขององค์กร
ซึ่งในที่สุดจะส่งผลกระทบต่อรายได้และเงินกองทุนของกลุ่มธนาคารเกียรตินาคิน
อันเป็นผลจากปัจจัยทั้งภายในและภายนอก

แนวทางการบริหารความเสี่ยงด้านกลยุทธ์ของธนาคาร
เริ่มต้นจากการมีองค์ประกอบสำคัญในการบริหารความเสี่ยง กล่าวคือ การระบุความเสี่ยง
การประเมินความเสี่ยง การติดตามและรายงานความเสี่ยง และการควบคุมความเสี่ยง ครบถ้วน
ซึ่งธนาคารจะทำการระบุและประเมินความเสี่ยงด้านกลยุทธ์ในสองมุมมอง คือ
ความเสี่ยงที่จะไม่สามารถบรรลุเป้าหมายที่กำหนดไว้
และความเสี่ยงที่เกิดขึ้นในกระบวนการจัดทำกลยุทธ์และแผนประจำปี
เมื่อพบความเสี่ยงด้านกลยุทธ์ที่สำคัญ ธนาคารจะดำเนินการลดความเสี่ยงดังกล่าว
พร้อมทั้งมีการติดตามและรายงานต่อคณะกรรมการที่เกี่ยวข้องและผู้บริหารระดับสูงอย่างสม่ำเสมอ

สำหรับการบริหารความเสี่ยงด้านกลยุทธ์ของบริษัทย่อยภายใต้กลุ่มธนาคารเกียรตินาคินนั้น
จะดำเนินการตามแนวทางที่ได้กำหนดไว้ในนโยบายการบริหารความเสี่ยงด้านกลยุทธ์ของกลุ่มธนาคารเกียรตินาคิน
โดยนโยบายฉบับดังกล่าวจะครอบคลุมถึงการบริหารความเสี่ยงด้านกลยุทธ์ของแต่ละบริษัทภายใต้กลุ่มธนาคารเกียรตินาคิน
และการบริหารความเสี่ยงด้านกลยุทธ์ในภาพรวมของกลุ่มธนาคารเกียรตินาคิน

ปัจจัยความเสี่ยงในการประกอบธุรกิจ

1.  ความเสี่ยงจากความไม่แน่นอนของภาวะเศรษฐกิจ

ปี 2555 เศรษฐกิจไทยอาจต้องเผชิญกับความเสี่ยงหลายด้าน โดยกลุ่มธนาคารเกียรตินาคินคาดว่า
เศรษฐกิจไทยมีความเสี่ยงสูงที่จะชะลอตัวในช่วงแรกของปี 2555 เนื่องจากปัจจัยหลัก 2 ประการ
ได้แก่

1)  เศรษฐกิจโลกในปี 2555 มีแนวโน้มชะลอตัวลง
    อันเป็นผลจากการลุกลามของวิกฤตหนี้สาธารณะซึ่งจะทำให้เศรษฐกิจยุโรปหดตัวลง
    ขณะที่เศรษฐกิจสหรัฐอเมริกาอาจชะลอตัวลงจากความผันผวนในตลาดเงินทุนโลกซึ่งจะกระทบกับความเชื่อมั่น
    ประกอบกับตลาดแรงงานและภาคการเงินที่เปราะบาง
    ส่วนประเทศในภูมิภาคเอเชียจะได้รับผลกระทบจากการส่งออกสินค้าไปยังตลาดหลักที่ในสัดส่วนที่สูง

2)  วิกฤตอุทกภัยได้เริ่มส่งผลต่อเศรษฐกิจไทยอย่างชัดเจน
    โดยสัญญาณเศรษฐกิจไทยล่าสุดหดตัวลงอย่างรุนแรง
    โดยเฉพาะการส่งออกและการผลิตสินค้าอุตสาหกรรมใน 3 หมวดหลัก ได้แก่ ยานยนต์
    ชิ้นส่วนอิเล็กทรอนิกส์ และเครื่องใช้ไฟฟ้า

กลุ่มธนาคารเกียรตินาคินจึงดำเนินนโยบายด้านการบริหารความเสี่ยงด้วยความระมัดระวังอย่างต่อเนื่อง
และมีแผนที่จะพัฒนาฐานข้อมูลและเครื่องมือที่ใช้ในการบริหารจัดการความเสี่ยงให้มีประสิทธิภาพยิ่งขึ้น
กอปรกับการผูกรวมการบริหารความเสี่ยงเข้าในกระบวนการทำธุรกิจทุกขั้นตอน นอกจากนี้
ยังให้ความสำคัญกับการปรับตัวให้ทันต่อสถานการณ์ที่เปลี่ยนแปลงไป มีการประเมินสถานการณ์
ทำการทดสอบภาวะวิกฤต (Stress Test)
และเตรียมแผนรองรับสำหรับวิกฤติการณ์ที่อาจเกิดขึ้นโดยไม่คาดคิด
เพื่อให้มั่นใจว่าสามารถดำรงเงินกองทุนเพียงพอที่จะรองรับความเสียหายที่อาจเกิดขึ้นเมื่อเกิดภาวะวิกฤต
อีกทั้ง ยังรักษาแนวทางด้านการบริหารความเสี่ยงที่ดำเนินการมาโดยตลอด คือ
การรักษาสภาพคล่องให้อยู่ในระดับสูง และมีกระบวนการด้านสินเชื่อที่ดี

2.  ความเสี่ยงจากความเพียงพอของเงินกองทุน

จากการที่ธนาคารแห่งประเทศไทยกำหนดเกณฑ์การประเมินความเพียงพอของเงินกองทุน
(Internal Capital Adequacy Assessment Process – ICAAP)
ซึ่งมีผลบังคับใช้แล้วเมื่อวันที่ 31 ธันวาคม 2553
กลุ่มธนาคารเกียรตินาคินได้ให้ความสำคัญกับการบริหารจัดการเงินกองทุนเป็นอย่างมาก
เพื่อให้มั่นใจว่ากลุ่มธนาคารเกียรตินาคินจะมีกลยุทธ์ในการรักษาระดับเงินกองทุนให้สูงกว่าเป้าหมายการดำรงเงินกองทุนที่กำหนดไว้
พร้อมทั้งมีวิธีการหรือเครื่องมือที่จะช่วยเสริมสร้างและประเมินความเพียงพอของเงินกองทุนอย่างเหมาะสม
ซึ่งเพียงพอที่จะรองรับความเสี่ยงต่างๆ จากการดำเนินธุรกิจของกลุ่มธนาคารเกียรตินาคิน

การบริหารเงินกองทุนดังกล่าว เป็นการประสานงานระหว่างหน่วยงานต่างๆ ภายในในองค์กร
เพื่อให้เกิดความสอดคล้องระหว่างผลการดำเนินงานของกลุ่มธนาคารเกียรตินาคิน กับเป้าหมาย
กลยุทธ์ แผนธุรกิจ และความเสี่ยงที่ยอมรับได้ (Risk Appetite)
ตามที่คณะกรรมการธนาคารกำหนดไว้ โดยมีการกำหนดเป้าหมายการดำรงเงินกองทุน
และมีการทบทวนเป้าหมายการดำรงเงินกองทุนดังกล่าวตามความเหมาะสมอย่างน้อยปีละ 1 ครั้ง
หรือทันทีที่มีการเปลี่ยนแปลงที่มีผลกระทบอย่างมีนัยสำคัญต่อระดับเงินกองทุน

การคำนวณความเพียงพอของเงินกองทุนตามเกณฑ์ Basel II นั้น
กลุ่มธนาคารเกียรตินาคินได้ดำรงเงินกองทุนตามวิธี Standardised Approach (SA)
สำหรับความเสี่ยงด้านเครดิต และวิธี Basic Indicator Approach (BIA)
สำหรับความเสี่ยงด้านปฏิบัติการ ในขณะที่ยังไม่ต้องดำรงเงินกองทุนสำหรับความเสี่ยงด้านอื่นๆ
อันเนื่องจากปริมาณธุรกรรมยังไม่ถึงระดับที่มีนัยสำคัญตามเกณฑ์ที่ธนาคารแห่งประเทศไทยกำหนด
อย่างไรก็ตาม
กลุ่มธนาคารเกียรตินาคินมีนโยบายที่จะดำรงระดับเงินกองทุนส่วนเพิ่มตามระดับความเสี่ยงที่ยอมรับได้
ซึ่งจะอยู่ในระดับที่สูงกว่าเกณฑ์ขั้นต่ำของธนาคารแห่งประเทศไทยค่อนข้างมาก
เพื่อให้เพียงพอที่จะรองรับความเสี่ยงด้านอื่นๆ ที่กลุ่มธนาคารเกียรตินาคินต้องเผชิญ
ตามหลักเกณฑ์การกำกับดูแลโดยทางการ (Pillar 2)
นอกเหนือจากความเสี่ยงตามหลักเกณฑ์การดำรงเงินกองทุนขั้นต่ำ (Pillar 1)
ของธนาคารแห่งประเทศไทย

แม้ว่าในปีที่ผ่านมา กลุ่มธนาคารเกียรตินาคินจะมีการขยายตัวทางธุรกิจอย่างมาก
ส่งผลให้ความเสี่ยงทั้งด้านเครดิต และด้านปฏิบัติการเพิ่มสูงขึ้น
แต่เงินกองทุนทั้งสิ้นของธนาคารที่เพิ่มสูงขึ้นมีผลมากกว่าการเพิ่มขึ้นของความเสี่ยง
โดยเงินกองทุนทั้งสิ้นเพิ่มขึ้น 3,455 ล้านบาท
จากมูลค่าการใช้สิทธิครั้งสุดท้ายของใบสำคัญแสดงสิทธิซื้อหุ้นของธนาคารครั้งที่ 4 (KK#4) เมื่อสิ้นปี
2553 ซึ่งสามารถนำมารวมเป็นเงินกองทุนได้ในปี 2554 นี้
และกำไรจากการดำเนินงานภายหลังการจัดสรรเงินปันผลเป็นสำคัญ จึงส่งผลให้ ณ วันที่ 31
ธันวาคม 2554 ธนาคารมีระดับเงินกองทุนต่อสินทรัพย์เสี่ยง (BIS Ratio) อยู่ที่ร้อยละ 15.40
เพิ่มขึ้นร้อยละ 0.22 จากสิ้นปี 2553 สูงกว่าอัตราขั้นต่ำของธนาคารแห่งประเทศไทยที่ร้อยละ
8.50 โดยเงินกองทุนทั้งสิ้นเท่ากับ 22,285 ล้านบาท
สะท้อนถึงความแข็งแกร่งของเงินกองทุนในการรองรับความเสี่ยงด้านต่างๆ
รวมถึงการขยายตัวทางธุรกิจในอนาคต ในขณะที่เงินกองทุนชั้นที่ 1 และชั้นที่ 2 อยู่ที่ร้อยละ 14.70
และ 0.69 ตามลำดับ

ตารางแสดงอัตราส่วนเงินกองทุนต่อสินทรัพย์เสี่ยง

+----------------------+---------------+--------------+---------------+
| เงินกองทุนต่อสินทรัพย์เสี่ยง | 31 ธันวาคม     | 31 ธันวาคม    | อัตราขั้นต่ำ      |
|                      | 2553          | 2554         |               |
| (ร้อยละ)              |               |              | ตามกฎหมาย     |
+----------------------+---------------+--------------+---------------+
| เงินกองทุนชั้นที่ 1        | 14.55         | 14.70        | 4.25          |
+----------------------+---------------+--------------+---------------+
| เงินกองทุนทั้งสิ้น         | 15.18         | 15.40        | 8.50          |
+----------------------+---------------+--------------+---------------+

อย่างไรก็ตาม กลุ่มธนาคารเกียรตินาคินมีแผนที่จะดำรงเงินกองทุนโดยใช้วิธี Internal Rating
Based Approach (IRB) สำหรับความเสี่ยงด้านเครดิต และ Standardised Approach
(SA-OR) สำหรับความเสี่ยงด้านปฏิบัติการในอนาคต
ซึ่งวิธีดังกล่าวจะสามารถสะท้อนระดับความเสี่ยงขององค์กรได้ดีมากขึ้นกว่าวิธีการคำนวณในปัจจุบัน
และกลุ่มธนาคารเกียรตินาคินจะได้ประโยชน์จากความต้องการเงินกองทุนด้านสินเชื่อรายย่อยที่อยู่ในระดับต่ำกว่าเกณฑ์ในปัจจุบันซึ่งจะสามารถลดความเสี่ยงจากความเพียงพอของเงินกองทุน

นอกจากการดำรงเงินกองทุนตามกฎหมาย
ปัจจุบันกลุ่มธนาคารเกียรตินาคินอยู่ระหว่างการพัฒนากระบวนการประเมินระดับความเสี่ยงตามเงินกองทุนทางเศรษฐศาสตร์
(Economic Capital)
ซึ่งเป็นการประเมินระดับความเพียงพอของเงินกองทุนสำหรับรองรับความเสี่ยงต่างๆ
ที่กลุ่มธนาคารเกียรตินาคินเผชิญ
โดยเป็นกระบวนการประเมินความเสี่ยงและความเพียงพอของเงินกองทุนที่จัดทำขึ้นจากแบบจำลองภายใน
เพื่อใช้ในการประเมินระดับความเสี่ยงและความเพียงพอของเงินกองทุนตามวิธีการดังกล่าวในอนาคต
ควบคู่ไปกับการดำรงเงินกองทุนตามกฎหมาย

สำหรับหลักเกณฑ์การดำรงเงินกองทุนภายใต้หลักเกณฑ์ Basel III ที่จะมีการบังคับใช้ในอนาคตนั้น
มีการคำนึงถึงคุณภาพของเงินกองทุนมากขึ้น
โดยเงินกองทุนที่มีองค์ประกอบหลักเป็นหุ้นสามัญและกำไรสะสม หรือที่เรียกว่า Common Equity
Tier 1 (CET1) จะมีความสำคัญ
ซึ่งถือเป็นเงินกองทุนที่มีคุณภาพสูงสุดและสามารถรองรับผลขาดทุนได้ดีที่สุด
ทั้งนี้เงินกองทุนของธนาคารมีสัดส่วนของ CET1 เป็นสัดส่วนที่สูงถึงร้อยละ 95.5
ของเงินกองทุนทั้งสิ้น แสดงให้เห็นถึงคุณภาพ
และความเพียงพอของระดับเงินกองทุนของกลุ่มธนาคารเกียรตินาคินที่จะรองรับการขยายตัวทางธุรกิจ
รวมถึงความเสี่ยงต่างๆ ภายใต้หลักเกณฑ์ Basel III

นโยบายการดำรงเงินกองทุน

กลุ่มธนาคารเกียรตินาคินมีนโยบายการดำรงเงินกองทุนที่เพียงพอรองรับความเสี่ยงด้านต่างๆ
ที่เผชิญ รวมถึงการขยายตัวทางธุรกิจในอนาคต
โดยเป้าหมายการดำรงเงินกองทุนและระดับเงินกองทุนขั้นต่ำที่ต้องดำรงได้ถูกกำหนดเอาไว้แล้วในข้อความความเสี่ยงที่ยอมรับได้
(Risk Appetite Statement) ของกลุ่มธนาคารเกียรตินาคิน
ที่ได้รับการอนุมัติจากคณะกรรมการธนาคาร ทั้งนี้
เป้าหมายการดำรงเงินกองทุนและระดับเงินกองทุนขั้นต่ำดังกล่าว
จะต้องไม่ต่ำกว่าข้อกำหนดของธนาคารแห่งประเทศไทย ซึ่งกำหนดไว้ที่ร้อยละ 8.50
โดยเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์เสี่ยงของกลุ่มธนาคารเกียรตินาคินเสมอ ซึ่งระดับเงินกองทุนขั้นต่ำ
และเป้าหมายการดำรงเงินกองทุนที่กลุ่มธนาคารเกียรตินาคินกำหนดขึ้น
ได้สะท้อนถึงวัตถุประสงค์หลักต่างๆ ดังนี้

-   มีการดำรงเงินกองทุนสูงกว่าเกณฑ์การดำรงเงินกองทุนขั้นต่ำที่ธนาคารแห่งประเทศไทยกำหนดในอัตราร้อยละ
    8.50 ของสินทรัพย์เสี่ยงตามเกณฑ์การดำรงเงินกองทุนขั้นต่ำ
    เพื่อป้องกันความเสี่ยงที่มีนัยสำคัญอื่นซึ่งไม่รวมอยู่ในเกณฑ์การดำรงเงินกองทุนขั้นต่ำภายใต้เกณฑ์การดำรงเงินกองทุนขั้นต่ำ

-   ดำรงเงินกองทุนให้สอดคล้องกับระดับความเสี่ยงที่ยอมรับได้
    และระดับของความเบี่ยงเบนจากความเสี่ยงที่ยอมรับได้ (Risk Tolerance)
    ซึ่งกำหนดโดยคณะกรรมการธนาคาร

-   คำนึงถึงระดับเงินกองทุนภายใต้ภาวะวิกฤต
    และต้องมีแผนรองรับการรักษาระดับเงินกองทุนภายใต้ภาวะวิกฤต
    ไม่ให้ต่ำไปกว่าเกณฑ์ที่กำหนด

-   ดำรงเงินกองทุนให้เพียงพอ กับความเสี่ยงที่มีนัยสำคัญตามเกณฑ์การกำกับดูแลโดยทางการ
    ที่กลุ่มธนาคารเกียรตินาคินเผชิญอยู่

-   คำนึงถึงผลกระทบที่มีต่อผู้ถือหุ้นในการดำรงเงินกองทุน

เพื่อให้กระบวนการในการประเมินเงินกองทุนมีความสมบูรณ์ยิ่งขึ้น กลุ่มธนาคารเกียรตินาคินได้มีการ

-   พัฒนาระบบประเมินความเสี่ยงที่มีนัยสำคัญที่สามารถประเมินได้โดยใช้วิธีเชิงปริมาณ ได้แก่
    ความเสี่ยงด้านเครดิต ความเสี่ยงด้านตลาด ความเสี่ยงด้านปฏิบัติการ
    ความเสี่ยงจากการกระจุกตัวด้านเครดิต
    และความเสี่ยงด้านอัตราดอกเบี้ยในบัญชีเพื่อการธนาคาร ทั้งภายใต้ภาวะปกติ และภาวะวิกฤต

-   พัฒนาเกณฑ์ในการดำรงเงินกองทุนที่เชื่อมโยงกับระดับความเสี่ยงที่มีนัยสำคัญแต่ละประเภทดังกล่าวข้างต้น
    ในแต่ละประเภทธุรกิจของกลุ่มธนาคารเกียรตินาคิน

-   มีแผนรองรับ เพื่อรักษาระดับเงินกองทุนภายใต้ภาวะวิกฤตไม่ให้ต่ำกว่าเกณฑ์ที่กำหนด

-   พัฒนาระบบประเมินผลงานของธุรกิจแต่ละประเภทโดยคำนึงถึงต้นทุนในการดำรงเงินกองทุน
    และสามารถแสดงผลตอบแทนที่ผู้ถือหุ้นได้รับจากธุรกิจแต่ละประเภท

-   พัฒนากระบวนการประเมินความเสี่ยงและความเพียงพอของเงินกองทุนโดยวิธีระดับเงินกองทุนทางเศรษฐศาสตร์

กลุ่มธนาคารเกียรตินาคินมีนโยบายในการทำธุรกิจที่มีความชำนาญเฉพาะด้าน
โดยมุ่งเน้นธุรกิจเช่าซื้อรถยนต์ ธุรกิจอสังหาริมทรัพย์ ธุรกิจบริหารหนี้
เพื่อให้เกิดความชำนาญและความสามารถแข่งขันในธุรกิจนั้นๆ และด้วยกลยุทธ์ดังกล่าว
กลุ่มธนาคารเกียรตินาคินจึงมีมาตรการควบคุมความเสี่ยงหลัก ดังนี้

-   จัดให้มีเงินกองทุนต่อสินทรัพย์เสี่ยงในระดับสูงเพียงพอต่อผลกระทบจากการกระจุกตัวของธุรกิจ
    และรองรับการผันผวนของรายได้ในอนาคต ณ วันที่ 31 ธันวาคม 2554
    ธนาคารดำรงเงินกองทุนต่อสินทรัพย์เสี่ยงในอัตราร้อยละ 15.40
    ซึ่งสูงกว่าเกณฑ์ของธนาคารแห่งประเทศไทยที่กำหนดไว้ร้อยละ 8.50
    โดยธนาคารมีเงินกองทุนทั้งสิ้นจำนวน 22,285 ล้านบาท
    ซึ่งแสดงให้เห็นถึงความแข็งแกร่งของเงินกองทุนในการรองรับความเสี่ยงด้านต่างๆ
    รวมถึงการขยายตัวทางธุรกิจในอนาคต

-   ลดความเสี่ยงด้านตลาดและด้านสภาพคล่องให้น้อยที่สุด
    เหลือเฉพาะด้านเครดิตที่กลุ่มธนาคารเกียรตินาคินสามารถจัดการด้วยความเชี่ยวชาญ

-   ควบคุมการกระจายธุรกิจหลักของกลุ่มธนาคารเกียรตินาคินในปัจจุบันให้อยู่ในระดับที่เหมาะสมและหาธุรกิจหลักใหม่เพิ่มเติม

ทั้งนี้ การบริหารความเสี่ยงด้านกลยุทธ์
อยู่ภายใต้การดูแลของคณะกรรมการธนาคารและคณะกรรมการบริหาร
โดยในส่วนของกระบวนการกำหนดและทบทวนแผนกลยุทธ์
รวมถึงการติดตามผลดำเนินงานของกลุ่มธนาคารเกียรตินาคิน
อยู่ภายใต้การดูแลของฝ่ายวางแผนกลยุทธ์และธุรกิจ
ซึ่งมีหน้าที่นำเสนอแผนกลยุทธ์ต่อคณะกรรมการบริหาร ประกอบด้วยผู้บริหารสายงานต่างๆ
เพื่อร่วมพิจารณากลั่นกรองความเหมาะสมในประเด็นต่างๆ
จากนั้นจึงนำแผนกลยุทธ์ที่ได้รับความเห็นชอบแล้ว
พร้อมทั้งกรอบงบประมาณที่จัดทำโดยฝ่ายวิเคราะห์การเงินและงบประมาณ
เสนอต่อคณะกรรมการธนาคารเพื่อพิจารณาอนุมัติ

ที่ผ่านมา
กลุ่มธนาคารเกียรตินาคินได้มีการติดตามผลการดำเนินงานเปรียบเทียบกับแผนการดำเนินงานและงบประมาณ
และการวัดผลในระดับต่างๆ โดยวิเคราะห์ผลการดำเนินงานเปรียบเทียบกับเป้าหมาย
เพื่อหาสาเหตุและแนวทางการแก้ไข รวมทั้งติดตามผลการดำเนินการแก้ไขอย่างใกล้ชิด

2.  ความเสี่ยงด้านเครดิต

คือ ความเสี่ยงที่คู่สัญญาหรือผู้กู้ยืมไม่สามารถปฏิบัติตามเงื่อนไขและข้อตกลงในสัญญา
ทำให้ไม่สามารถชำระหนี้ที่มีต่อกลุ่มธนาคารเกียรตินาคินเมื่อครบกำหนดได้
หรือจงใจไม่ปฏิบัติตามสัญญาที่จะชำระหนี้ให้กับกลุ่มธนาคารเกียรตินาคิน
หากความเสี่ยงด้านเครดิตเกิดขึ้นโดยไม่มีหลักประกันคุ้มครองจะมีผลทำให้กลุ่มธนาคารเกียรตินาคินต้องกันสำรองค่าหนี้สงสัยจะสูญมากขึ้น
ซึ่งจะส่งผลต่อกำไรสุทธิและเงินกองทุนของกลุ่มธนาคารเกียรตินาคิน

ปัจจัยความเสี่ยงในการประกอบธุรกิจ

1.  ความเสี่ยงด้านการกระจุกตัวของการให้สินเชื่อ

กลุ่มธนาคารเกียรตินาคินกำหนดเพดานความเสี่ยงด้านการกระจุกตัวของสินเชื่อ
เพื่อลดผลกระทบที่เกิดจากความเสียหายจากหนี้ด้อยคุณภาพ
และผลกระทบต่อความผันผวนของผลประกอบการของกลุ่มธนาคารเกียรตินาคิน โดยแบ่งเป็น 3
ลักษณะ ได้แก่ การกระจุกตัวระดับลูกหนี้รายใหญ่ต่อราย (Single Lending Limit)
การกระจุกตัวของลูกหนี้รายใหญ่ (Large Borrower Concentration)
และการกระจุกตัวของลูกหนี้ในแต่ละภาคธุรกิจ (Sector Concentration)

2.  ความเสี่ยงจากการด้อยคุณภาพของสินเชื่อและหลักประกัน

กลุ่มธนาคารเกียรตินาคินมีระดับหนี้ด้อยคุณภาพลดลงอย่างต่อเนื่อง
จากการดำเนินการตามแผนการลดหนี้ด้อยคุณภาพและปรับเปลี่ยนนโยบายการให้สินเชื่อ
พร้อมทั้งมีระบบการควบคุมและติดตามคุณภาพหนี้อย่างใกล้ชิด นอกจากนี้
ยังมีนโยบายการประเมินและทบทวนราคาหลักประกันอย่างสม่ำเสมอ
โดยราคาประเมินจากผู้ประเมินภายในของกลุ่มธนาคารเกียรตินาคิน หรือ
ผู้ประเมินภายนอกที่ผ่านเกณฑ์ของคณะกรรมการกำกับหลักทรัพย์และตลาดหลักทรัพย์
จะถูกกลั่นกรองโดยคณะอนุกรรมการประเมินราคาทรัพย์สินตามหลักเกณฑ์การประเมินที่กำหนดขั้นตอนและวิธีการอย่างชัดเจน

แนวทางการบริหารความเสี่ยงด้านเครดิตของกลุ่มธนาคารเกียรตินาคิน
จะมุ่งเน้นให้สินเชื่อเฉพาะในธุรกิจที่กลุ่มธนาคารเกียรตินาคินมีความเชี่ยวชาญ
โดยใช้นโยบายสินเชื่อ หลักเกณฑ์สินเชื่อ การกำหนดเงื่อนไข
และกำหนดอำนาจอนุมัติสินเชื่อให้สอดคล้องกับประเภทสินเชื่อ วงเงิน และความเสี่ยง
และใช้เครื่องมือต่างๆ เช่น การจัดระดับความเสี่ยงด้านเครดิต และการพิจารณาสินเชื่อ นอกจากนี้
ยังให้ความสำคัญกับการประเมินความสามารถในการชำระคืนเงินกู้ ความสามารถของผู้ประกอบการ
และความน่าเชื่อถือของผู้ประกอบการ รวมถึงให้ความสำคัญกับการติดตามดูแลสินเชื่ออย่างใกล้ชิด
ทำให้ทราบถึงคุณภาพ และสามารถสนับสนุนกิจการของลูกค้าได้อย่างรวดเร็ว

กลุ่มธนาคารเกียรตินาคินให้ความสำคัญกับการจัดโครงสร้างการบริหารความเสี่ยงด้านเครดิตที่เหมาะสม
ครอบคลุมนโยบายที่สอดคล้องกับยุทธศาสตร์และระดับความเสี่ยงที่ยอมรับได้
โดยมีคณะกรรมการบริหารความเสี่ยงทำหน้าที่กำกับดูแล และในปี 2554
ได้ทำการพัฒนาแบบจำลองความเสี่ยงสำหรับการอนุมัติสินเชื่อสำหรับลูกหนี้รายย่อยและลูกหนี้สินเชื่อธุรกิจ
ซึ่งปัจจุบันได้ทำการทดลองคำนวณคู่ขนานกับแบบจำลองที่ใช้เดิมเพื่อทดสอบการใช้งานและความแม่นยำ

ณ สิ้นปี 2554 ธนาคารมีหนี้ที่ไม่ก่อให้เกิดรายได้เฉพาะส่วนของธนาคารมีจำนวนทั้งสิ้น 4,735
ล้านบาท หรือร้อยละ 3.5 ของสินเชื่อรวม โดยมีรายละเอียดดังนี้

+----------------------+----------+-----------+----------+------------+
| ประเภทของสินเชื่อ       | 31       |           | 31       |            |
|                      | ธันวาคม   |           | ธันวาคม   |            |
|                      | 2553     |           | 2554     |            |
+----------------------+----------+-----------+----------+------------+
|                      | ล้านบาท   | ร้อยล      | ล้านบาท   | ร้อย        |
|                      |          | ะของสินเชื่อ |          | ละของสินเชื่อ |
+----------------------+----------+-----------+----------+------------+
| สินเชื่อรายย่อย          | 1,004    | 1.3       | 1,375    | 1.3        |
+----------------------+----------+-----------+----------+------------+
| สินเชื่อเช่าซื้อรถยนต์      | 783      | 1.1       | 989      | 1.0        |
+----------------------+----------+-----------+----------+------------+
| สินเชื่อบุคคล            | 55       | 2.0       | 60       | 2.0        |
+----------------------+----------+-----------+----------+------------+
| สินเชื่อ Micro SMEs     | 2        | 0.2       | 67       | 4.0        |
+----------------------+----------+-----------+----------+------------+
| สินเชื่อเคหะ            | 164      | 10.0      | 258      | 17.0       |
+----------------------+----------+-----------+----------+------------+
| สินเชื่อธุรกิจ            | 3,125    | 12.1      | 2,449    | 8.0        |
+----------------------+----------+-----------+----------+------------+
| สินเชื่อธุรกิจอสังหาริมทรัพย์ | 2,600    | 17.8      | 1,962    | 11.6       |
+----------------------+----------+-----------+----------+------------+
| สินเชื่อธุรกิจเอสเอ็มอี     | 525      | 4.7       | 486      | 3.6        |
+----------------------+----------+-----------+----------+------------+
| สินเชื่อบริหารหนี้         | 840      | 43.2      | 912      | 57.0       |
+----------------------+----------+-----------+----------+------------+
| รวมเงินให้สินเชื่อ        | 4,968    | 4.6       | 4,735    | 3.5        |
+----------------------+----------+-----------+----------+------------+

สินเชื่อเช่าซื้อรถยนต์ มีความผันผวนทางธุรกิจต่ำและมีการเติบโตสูง
ขณะเดียวกันก็มีการแข่งขันสูงในเรื่องการให้บริการและอัตราดอกเบี้ย
แต่จัดเป็นธุรกิจที่มีการกระจายความเสี่ยงในตัวเอง
ผลกระทบของความเสี่ยงที่สำคัญจะเกิดจากการเปลี่ยนแปลงทางเศรษฐกิจ กฎหมาย
และภาวะอุตสาหกรรมรถยนต์ ซึ่งมีผลกระทบต่อความสามารถในการผ่อนชำระหนี้ของลูกหนี้
รวมทั้งนโยบายและกระบวนการดำเนินธุรกิจของกลุ่มธนาคารเกียรตินาคินเอง โดย ณ สิ้นปี 2554
หนี้ที่ไม่ก่อให้เกิดรายได้ของสินเชื่อเช่าซื้อรถยนต์ มีจำนวนทั้งสิ้น 989 ล้านบาท หรือคิดเป็นร้อยละ
1.0 ของสินเชื่อเช่าซื้อรายย่อย

สินเชื่อธุรกิจอสังหาริมทรัพย์
การบริหารความเสี่ยงมุ่งเน้นที่กระบวนการคัดเลือกและการอนุมัติสินเชื่อกับโครงการที่มีศักยภาพ
และมีโอกาสที่จะประสบความสำเร็จสูงในภาวะตลาดปัจจุบันและอนาคต นอกจากนี้
ยังคำนึงถึงการกระจายที่ตั้งของโครงการ และลักษณะของสินค้าในโครงการ
โดยการกำหนดอัตราผลตอบแทนจะเป็นไปตามระดับความเสี่ยงของสินเชื่ออย่างชัดเจน
เพื่อลดผลกระทบทางการเปลี่ยนแปลงของภาวะตลาดอสังหาริมทรัพย์ คู่แข่ง รวมทั้งผู้บริโภค โดย ณ
สิ้นปี 2554 สินเชื่อธุรกิจอสังหาริมทรัพย์ มีหนี้ที่ไม่ก่อให้เกิดรายได้ 1,962 ล้านบาท หรือร้อยละ
11.6 ของสินเชื่อธุรกิจอสังหาริมทรัพย์ ลดลง 638 ล้านบาท จากสิ้นปี 2553
ซึ่งส่วนใหญ่เป็นหนี้ที่ไม่ก่อให้เกิดรายได้ที่เกิดจากสินเชื่อที่อนุมัติก่อนปี 2549
ก่อนที่จะมีการปรับนโยบายสินเชื่อที่เข้มงวดขึ้น
และได้ทยอยแก้ไขปัญหาจนปริมาณหนี้ที่ไม่ก่อให้เกิดรายได้ลดลงอย่างต่อเนื่อง

การสอบทานคุณภาพสินเชื่อ จะมุ่งเน้นการสอบทานให้เหมาะสมกับขนาดของสินเชื่อแต่ละกลุ่ม
และมีการติดตามอย่างใกล้ชิดในสินเชื่อที่ต่ำกว่ามาตรฐาน นอกจากนี้
กลุ่มธนาคารเกียรตินาคินมีการปรับปรุงนโยบายการให้สินเชื่อธุรกิจ
อสังหาริมทรัพย์ให้มีความเข้มงวดขึ้น ทำให้คุณภาพของสินเชื่อใหม่ที่ปล่อยดีขึ้น
และการกระจายที่ตั้งของโครงการในพื้นที่ต่างๆ เป็นไปอย่างเหมาะสมและสอดคล้องกับสภาวะตลาด

สินเชื่อธุรกิจเอสเอ็มอี ประกอบด้วย สินเชื่อธุรกิจอพาร์ทเม้นท์ สินเชื่อธุรกิจฟลอร์แพลน
สินเชื่อธุรกิจขนส่ง และสินเชื่อธุรกิจสิ่งพิมพ์และบรรจุภัณฑ์
ซึ่งเป็นสินเชื่อที่ให้กับธุรกิจที่มีความเกี่ยวเนื่องกับสินเชื่อหลักของกลุ่มธนาคารเกียรตินาคิน
และมีศักยภาพที่จะช่วยให้กลุ่มธนาคารเกียรตินาคินมีผลประกอบการที่ดีและมีการเติบโตอย่างต่อเนื่อง
ณ สิ้นปี 2554 สินเชื่อธุรกิจ เอสเอ็มอี มียอดหนี้คงค้างรวม 13,640 ล้านบาท เพิ่มขึ้น 2,505
ล้านบาท จากสิ้นปี 2553 โดยมีหนี้ที่ไม่ก่อให้เกิดรายได้ 486 ล้านบาท หรือร้อยละ 3.6
ของสินเชื่อเอสเอ็มอี

ธุรกิจบริหารหนี้ เป็นธุรกิจที่มีความผันผวนด้านกระแสเงินสดรับ
ระยะเวลาในการดำเนินการปรับโครงสร้างและมูลค่าสินทรัพย์หลักประกัน
โดยความสำเร็จขึ้นอยู่กับความสามารถและประสิทธิภาพของขบวนการทางด้านการปรับโครงสร้างที่เหมาะสมกับความสามารถในการชำระหนี้ของผู้กู้และหลักประกันของสินเชื่อ
รวมถึงกระบวนการทางกฎหมายทั้งภายในและภายนอกองค์กร

ทั้งนี้ ภาพรวมการให้สินเชื่อแก่ธุรกิจทุกประเภท
กลุ่มธนาคารเกียรตินาคินตระหนักถึงความผันผวนของธุรกิจดังกล่าว
จึงให้ความสำคัญกับกระบวนการพิจารณาสินเชื่อที่มีมาตรฐาน
และมีมาตรการดำรงเงินกองทุนให้อยู่ในระดับสูง
และการกันสำรองค่าเผื่อหนี้สงสัยจะสูญให้อยู่ในระดับเดียวกับค่าเฉลี่ยอุตสาหกรรม

จากเหตุการณ์อุทกภัย ช่วงไตรมาส 4 ปี 2554
ได้ส่งผลกระทบต่อสินเชื่อของกลุ่มธนาคารเกียรตินาคิน ในพื้นที่ที่ประสบอุทกภัยด้วย
ซึ่งประมาณร้อยละ 9.0 ของสินเชื่อทั้งหมดได้รับผลกระทบและได้รับมาตรการช่วยเหลือต่างๆ เช่น
การพักชำระหนี้ 3-6 เดือน สำหรับสินเชื่อรายย่อย
การให้เงินกู้ดอกเบี้ยต่ำเพื่อฟื้นฟูกิจการและการปรับการชำระเงินใหม่สำหรับสินเชื่อธุรกิจ เป็นต้น
ทั้งนี้ กลุ่มธนาคารเกียรตินาคินประเมินว่าจะมีลูกหนี้ที่ได้รับมาตรการช่วยเหลือบางส่วน
ประมาณร้อยละ 1.2 หรือ 1,600 ล้านบาท ที่อาจจะกลายเป็นหนี้ที่ไม่ก่อให้เกิดรายได้
และหากหนี้ดังกล่าวกลายเป็นหนี้ที่ไม่ก่อให้เกิดรายได้ทั้งหมด
กลุ่มธนาคารเกียรตินาคินจะต้องกันสำรองค่าเผื่อหนี้สงสัยจะสูญเพิ่มเติมประมาณ 460 ล้านบาท
แต่อย่างไรก็ตาม ณ สิ้นปี 2554
กลุ่มธนาคารเกียรตินาคินได้กันสำรองค่าเผื่อหนี้สงสัยจะสูญเพิ่มเติมสำหรับหนี้ดังกล่าวเป็นจำนวนไม่ต่ำกว่าร้อยละ
50 ของสำรองที่อาจจะเกิดขึ้นหากหนี้ดังกล่าวกลายเป็นหนี้ที่ไม่ก่อให้เกิดรายได้

ณ สิ้นปี 2554
กลุ่มธนาคารเกียรตินาคินมีสำรองค่าเผื่อหนี้สงสัยจะสูญต่อหนี้ที่ไม่ก่อให้เกิดรายได้เท่ากับร้อยละ
108.0 เพิ่มขึ้นจากร้อยละ 85.1 ณ สิ้นปี 2553
เพื่อให้เพียงพอสำหรับรองรับผลกระทบจากการเปลี่ยนแปลงของภาวะเศรษฐกิจที่ส่งผลกระทบต่อธุรกิจ
และเหตุการณ์อุทกภัยที่ผ่านมา

3.  ความเสี่ยงด้านตลาด

คือ ความเสี่ยงที่เกิดจากการเคลื่อนไหวของอัตราดอกเบี้ย อัตราแลกเปลี่ยน
และราคาของตราสารทั้งในตลาดเงินและตลาดทุน
ที่มีผลกระทบต่อรายได้และเงินกองทุนของธนาคาร

แนวทางในการบริหารความเสี่ยงด้านตลาด คือ
การจัดการความเสี่ยงที่เกิดขึ้นจากการเปลี่ยนแปลงของปัจจัยตลาดให้อยู่ในระดับที่ยอมรับได้และสอดคล้องกับนโยบายความเสี่ยงโดยรวมของธนาคาร
โดยธนาคารจัดให้มีนโยบายและมีการกำหนดตัวชี้วัด
รวมถึงกำหนดเพดานความเสี่ยงด้านตลาดที่เหมาะสมกับลักษณะและความซับซ้อนของธุรกรรมทางการเงินของธนาคาร
ทั้งนี้ คณะกรรมการบริหารสินทรัพย์และหนี้สิน (ALCO) ฝ่ายบริหารเงิน และสายบริหารความเสี่ยง
เป็นผู้มีหน้าที่หลักในการบริหาร
ติดตามและควบคุมความเสี่ยงด้านตลาดให้เป็นไปตามนโยบายที่กำหนด
และมีการรายงานฐานะความเสี่ยงด้านตลาดต่อคณะกรรมการบริหารความเสี่ยงเป็นประจำทุกเดือน

ปัจจัยความเสี่ยงในการประกอบธุรกิจ

1.  ความเสี่ยงจากความผันผวนของอัตราดอกเบี้ย

เป็นปัจจัยเสี่ยงหลักสำหรับความเสี่ยงด้านตลาด โดยในปี 2554
ธนาคารมีการพัฒนาและปรับปรุงเครื่องมือในการประเมินและวิเคราะห์ความเสี่ยงดังกล่าวที่สอดคล้องตามประกาศของธนาคารแห่งประเทศไทย
ได้แก่ Economic Value of Equity Model (EVE Model)
เพื่อใช้ประเมินผลกระทบต่อมูลค่าทางเศรษฐกิจของธนาคารให้มีประสิทธิภาพยิ่งขึ้น

ธนาคารตระหนักเสมอถึงความสำคัญของความผันผวนของอัตราดอกเบี้ย
ซึ่งส่งผลกระทบโดยตรงต่อรายได้ดอกเบี้ยสุทธิและมูลค่าทางเศรษฐกิจของธนาคาร
ฝ่ายจัดการจึงได้มอบหมายให้คณะกรรมการบริหารสินทรัพย์และหนี้สินเป็นผู้กำกับดูแลผลกระทบดังกล่าว
โดยใช้หลักการปรับอายุและระยะเวลาในการปรับอัตราดอกเบี้ยด้านหนี้สินให้สอดคล้องกับด้านสินทรัพย์
เช่น การติดตามและวัดผลกระทบของรายได้ดอกเบี้ยสุทธิจากสถานการณ์จำลองต่างๆ
ให้อยู่ในช่วงที่กำหนด มีผลทำให้ธนาคารมีความเสี่ยงด้านตลาดในระดับค่อนข้างต่ำ

ทั้งนี้ ตามโครงสร้างของสินทรัพย์และหนี้สินของธนาคาร ณ วันที่ 31 ธันวาคม 2554
หากอัตราดอกเบี้ยเพิ่มขึ้น ร้อยละ 1.0 จะส่งผลให้ธนาคารมีรายได้ดอกเบี้ยสุทธิลดลงเพียง ร้อยละ
2.1 ของประมาณการรายได้ดอกเบี้ยสุทธิในอีก 1 ปีข้างหน้า
และส่งผลกระทบต่อมูลค่าทางเศรษฐกิจของธนาคารร้อยละ 4.1 ของเงินกองทุนทั้งสิ้นของธนาคาร

2.  ความเสี่ยงจากการด้อยค่าของทรัพย์สินรอการขาย

ธนาคารมีการลดความผันผวนของการด้อยค่าของทรัพย์สินรอการขายให้อยู่ในระดับต่ำ
โดยมีการกำหนดนโยบายต่างๆ เช่น การประเมินและทบทวนราคาทรัพย์สินอย่างสม่ำเสมอ
การบันทึกบัญชีมูลค่าทรัพย์สินรอการขายด้วยมูลค่าที่ต่ำกว่าระหว่างมูลค่ายุติธรรมและต้นทุนการได้มาซึ่งทรัพย์
และการบันทึกการด้อยค่าตามระยะเวลาการถือครองทรัพย์
โดยปัจจุบันมูลค่าตามบัญชีของทรัพย์สินรอการขายอยู่ที่ระดับร้อยละ 53.3 เมื่อเทียบกับราคาประเมิน

นอกจากนี้ ราคาตลาดของอสังหาริมทรัพย์มีผลกระทบต่อฐานะและผลการดำเนินงาน
แม้ว่าผลการขายในอดีตมีระดับใกล้เคียงกับราคาประเมิน แต่ธนาคารยังคงนโยบายในการบันทึกบัญชี
โดยใช้การตั้งสำรองค่าเผื่อการลดมูลค่าแบบขั้นบันไดตามระยะเวลาที่ถือครองอย่างเข้มงวด โดย ณ
วันที่ 31 ธันวาคม 2554 ทรัพย์สินรอการขายตามบัญชีมีมูลค่า 6,543 ล้านบาท
ในขณะที่ราคาประเมินอยู่ที่ระดับ 12,280 ล้านบาท หรือคิดเป็นร้อยละ 187.7 ของราคาตามบัญชี

3.  ความเสี่ยงจากการเปลี่ยนแปลงของอัตราแลกเปลี่ยน

ธนาคารมีความเสี่ยงจากการเปลี่ยนแปลงของอัตราแลกเปลี่ยนอยู่ในระดับต่ำ
เนื่องจากมีธุรกรรมที่เกี่ยวข้องและมีผลกระทบโดยตรงจากอัตราแลกเปลี่ยนอย่างไม่มีนัยสำคัญ เช่น
เงินลงทุนในบัญชีเผื่อขาย จะมีการรายงานมูลค่าตามราคาตลาดประจำวัน
และมีการกำหนดระดับตัดขาดทุนเพื่อจำกัดผลกระทบที่เกิดขึ้น
และเงินลงทุนในบัญชีเพื่อค้ามีปริมาณธุรกรรมต่ำกว่าระดับที่มีนัยสำคัญ (Threshold)
ตามที่ธนาคารแห่งประเทศไทยกำหนดไว้

4.  ความเสี่ยงจากการเปลี่ยนแปลงของราคาตราสารทุน

ธนาคารมีการประเมินศักยภาพของบริษัทที่ออกตราสารหนี้
และมีนโยบายซื้อขายตราสารทุนเพื่อการลงทุนในระยะปานกลางจนถึงระยะยาวเป็นหลัก
ธนาคารบริหารความเสี่ยงจากราคาตราสารทุน
โดยการติดตามและรายงานสถานะความเสี่ยงด้านราคาตราสารทุนตามราคาตลาดประจำวัน
และมีการกำหนดระดับตัดขาดทุนเพื่อจำกัดผลกระทบที่เกิดขึ้น

นอกจากนี้
ธนาคารได้มีการจัดทำนโยบายการบริหารความเสี่ยงด้านตลาดของกลุ่มธนาคารเกียรตินาคิน
เพื่อให้เป็นไปตามหลักเกณฑ์การกำกับแบบรวมกลุ่มที่ธนาคารแห่งประเทศไทยกำหนด
โดยนโยบายดังกล่าวครอบคลุมถึง การวัดและประเมิน การติดตาม
การรายงานและการควบคุมความเสี่ยงด้านตลาดของแต่ละบริษัทภายใต้กลุ่มธนาคารเกียรตินาคินที่สอดคล้อง
และอยู่ภายใต้นโยบายและกลยุทธ์โดยรวมของกลุ่มธนาคาร
โดยกำหนดให้บริษัทภายใต้กลุ่มธนาคารต้องนำเสนอรายงานฐานะความเสี่ยงด้านตลาดต่อคณะกรรมการบริหารความเสี่ยงของธนาคารในฐานะบริษัทแม่
เป็นประจำสม่ำเสมอ
เพื่อสามารถติดตามแก้ไขปัญหาที่อาจเกิดขึ้นได้ก่อนที่จะเกิดความเสียหายร้ายแรงขึ้น

4.  ความเสี่ยงด้านสภาพคล่อง

คือ ความเสี่ยงที่ธนาคารไม่สามารถปฏิบัติตามตามภาระผูกพันในการชำระเงินได้เมื่อครบกำหนด
เนื่องจากไม่สามารถเปลี่ยนสินทรัพย์เป็นเงินสดหรือไม่สามารถจัดหาเงินได้อย่างเพียงพอตามความต้องการภายในระยะเวลาที่กำหนดและมีต้นทุนที่เหมาะสม
ซึ่งอาจก่อให้เกิดความเสียหายต่อธนาคารได้

แนวทางการบริหารความเสี่ยงด้านสภาพคล่องของธนาคาร คือ
ธนาคารการดำรงสินทรัพย์สภาพคล่องในระดับที่เหมาะสมและเพียงพอที่จะใช้จ่ายหรือชำระภาระผูกพันทั้งในปัจจุบันและอนาคต
ในขณะเดียวกันยังสามารถนำเงินทุนไปใช้ให้เกิดประโยชน์ได้อย่างเหมาะสมในภาวะที่ตลาดเอื้ออำนวยด้วย

ธนาคารตระหนักดีว่า ธนาคารจัดเป็นธนาคารขนาดเล็ก
และมีลักษณะของเงินให้สินเชื่อที่มีการกระจุกตัวเป็นอุตสาหกรรม
รวมทั้งกระแสเงินสดรับจากเงินให้สินเชื่อภาคธุรกิจอสังหาริมทรัพย์และธุรกิจเงินลงทุนในสิทธิเรียกร้อง
มีความผันผวนค่อนข้างสูงและคาดการณ์ได้ยาก ขณะที่ด้านกระแสเงินสดจ่ายจากการถอนคืนเงินฝาก
ธนาคารอาจได้รับผลกระทบจากการเปลี่ยนแปลงข้อกฎหมายในอนาคตเรื่องการคุ้มครองเงินฝาก
ดังนั้น ธนาคารได้มีการดำเนินนโยบายในการบริหารความเสี่ยงด้านสภาพคล่องอย่างระมัดระวัง
และทำการประเมินสถานการณ์ รวมถึงมีการดำเนินการเพื่อลดผลกระทบดังกล่าวอย่างต่อเนื่อง

อนึ่ง
การบริหารความเสี่ยงด้านสภาพคล่องของธนาคารอยู่ภายใต้การกำกับดูแลโดยคณะกรรมการบริหารสินทรัพย์และหนี้สิน
ซึ่งมีหน้าที่ดำเนินนโยบายเน้นการรักษาและบริหารสภาพคล่องของธนาคารอย่างเข้มงวดและต่อเนื่อง
เพื่อควบคุมความเสี่ยงด้านสภาพคล่องของธนาคารให้อยู่ในระดับที่เหมาะสม
โดยมีนโยบายหลักในเรื่องต่างๆ ดังนี้

-   การรักษาสภาพคล่องให้อยู่ในระดับสูงอย่างต่อเนื่อง

-   การควบคุมส่วนต่างของอายุหนี้สินและทรัพย์สินให้อยู่ในระดับที่ยอมรับได้

-   การกระจายตัวของประเภทหนี้สิน

-   การขยายฐานเงินฝาก โดยคำนึงถึงการกระจุกตัวของลูกค้าเงินฝากและระยะเวลาครบกำหนด

-   มาตรการดำรงสภาพคล่องสำรองไว้กรณีฉุกเฉิน

นอกจากนี้ ธนาคารยังมีการทดสอบภาวะวิกฤตด้านสภาพคล่องในหลายสถานการณ์จำลองเป็นประจำ
สม่ำเสมอและมีการจัดทำแผนรองรับเหตุฉุกเฉินด้านสภาพคล่อง (Contingency Funding Plan)
โดยกำหนดบทบาท หน้าที่และความรับผิดชอบของผู้บริหารและหน่วยงานที่เกี่ยวข้อง
ตลอดจนมีการซักซ้อมการดำเนินการตามแผนดังกล่าวเป็นประจำทุกปี

ในส่วนของกลุ่มธนาคารเกียรตินาคินนั้น
ธนาคารในฐานะบริษัทแม่ได้จัดให้มีนโยบายการบริหารความเสี่ยงด้านสภาพคล่องของกลุ่มธนาคาร
เพื่อให้เป็นไปตามหลักเกณฑ์การกำกับแบบรวมกลุ่มที่ธนาคารแห่งประเทศไทยกำหนด
ซึ่งนโยบายดังกล่าวครอบคลุมถึง การวัดและประเมิน การติดตาม
การรายงานและการควบคุมความเสี่ยงด้านสภาพคล่องของแต่ละบริษัทภายใต้กลุ่มธนาคารที่สอดคล้องและอยู่ภายใต้นโยบายและกลยุทธ์โดยรวมของกลุ่ม
โดยกำหนดให้บริษัทในกลุ่มธนาคารต้องนำเสนอรายงานฐานะความเสี่ยงด้านสภาพคล่องต่อคณะกรรมการบริหารความเสี่ยงของธนาคารเป็นประจำสม่ำเสมอ
เพื่อสามารถติดตามแก้ไขปัญหาที่อาจเกิดขึ้นได้ก่อนที่จะเกิดความเสียหายร้ายแรงขึ้น

5.  ความเสี่ยงด้านปฏิบัติการ

คือ ความเสี่ยงอันเนื่องมาจากความผิดพลาด หรือ ความไม่เพียงพอของกระบวนการทำงาน
พนักงาน ระบบงาน หรือระบบเทคโนโลยีสารสนเทศ ตลอดจนเหตุการณ์ หรือปัจจัยภายนอก
ซึ่งทำให้ได้รับความเสียหายต่อรายได้ หรือเงินกองทุนของกลุ่มธนาคารเกียรตินาคิน
ทั้งทางตรงและทางอ้อม

แนวทางในการบริหารความเสี่ยงด้านปฏิบัติการ จะผ่านกระบวนการระบุ ประเมิน และ
ติดตามความเสี่ยงอย่างเป็นระบบ โดยให้หน่วยงานต่างๆ ของกลุ่มธนาคารเกียรตินาคิน
รายงานความเสี่ยงที่สำคัญของตนเอง รวมถึง การควบคุม และดัชนีชี้วัดความเสี่ยง (Key Risk
Indicator) รวมถึงจัดทำมาตรการการควบคุมเพื่อลดความเสี่ยงให้อยู่ในระดับที่ยอมรับได้
เป็นประจำอย่างต่อเนื่อง นอกจากนี้ กลุ่มธนาคารเกียรตินาคินยังได้กำหนดให้หน่วยงานต่างๆ
ดำเนินการจัดเก็บและรายงานข้อมูลความเสียหายที่เกิดขึ้น (Loss Data)
รวมทั้งข้อมูลความเสียหายที่ป้องกันได้ (Near Miss) อย่างเป็นระบบ
โดยสร้างเป็นระบบฐานข้อมูลความเสี่ยง (Risk Event Database)
เพื่อประโยชน์ในการบริหารความเสี่ยงขององค์กรและรองรับการพัฒนาแบบจำลองเพื่อวัดระดับความเสี่ยงด้านปฏิบัติการในอนาคต

กลุ่มธนาคารเกียรตินาคินยังให้ความสำคัญกับการออกผลิตภัณฑ์ใหม่
เพื่อสร้างความมั่นใจว่าผลิตภัณฑ์ดังกล่าวมีความเสี่ยงอยู่ในระดับที่ยอมรับได้
และมีกระบวนการควบคุมอย่างเหมาะสม โดยกำหนดให้หน่วยงานต่างๆ มีการประเมินความเสี่ยง
และประสิทธิภาพการควบคุมความเสี่ยงสำหรับผลิตภัณฑ์ใหม่ต่างๆ ที่นำมาใช้ให้ครบถ้วน
ก่อนที่จะเริ่มให้บริการแก่ลูกค้า นอกจากนี้
ยังมีกระบวนที่รองรับการบริหารจัดการสำหรับความเสี่ยงด้านปฏิบัติการที่มีนัยสำคัญ
โดยเมื่อเกิดความเสียหาย กลุ่มธนาคารเกียรตินาคินได้มีแผนติดตาม
และจัดการความเสี่ยงอย่างมีประสิทธิภาพ โดยเริ่มจากหน่วยงานเจ้าของความเสียหาย
จะร่วมกับสายบริหารความเสี่ยง สายตรวจสอบภายใน และสายกำกับตามกฎเกณฑ์
เพื่อวิเคราะห์ถึงสาเหตุของเหตุการณ์
โดยหน่วยงานเจ้าของความเสียหายจะเป็นผู้รับผิดชอบในการควบคุมและติดตามเหตุการณ์ที่ก่อให้เกิดความเสียหาย
และจัดทำแผนพัฒนาการควบคุมเพื่อลดความเสียหายให้อยู่ในระดับที่ยอมรับได้
ภายในระยะเวลาที่เหมาะสม
โดยให้คำนึงถึงความคุ้มค่าของผลที่จะได้รับเปรียบเทียบกับต้นทุนในการดำเนินการ

โครงสร้างการบริหารความเสี่ยงของกลุ่มธนาคารเกียรตินาคินเอื้ออำนวยต่อการบริหารความเสี่ยงด้านปฏิบัติการอย่างมีประสิทธิภาพ
นอกเหนือจากคณะกรรมการธนาคาร คณะกรรมการบริหารความเสี่ยง และสายตรวจสอบภายในแล้ว
ยังมี เจ้าหน้าที่ประสานงานการบริหารความเสี่ยงด้านปฏิบัติการ (Risk Coordinator:
Risk-co) ทำหน้าที่ประสานงานกับสายบริหารความเสี่ยง
และมีบทบาทร่วมกันในกระบวนการบริหารความเสี่ยง ได้แก่ การระบุความเสี่ยง การวัดความเสี่ยง
การติดตาม การรายงาน และการควบคุมความเสี่ยง และประสานงานภายในหน่วยงานของตนเอง
เพื่อสื่อสาร อธิบาย
หรืออบรมพนักงานในหน่วยงานให้ทราบถึงนโยบายและแนวทางการบริหารความเสี่ยงด้านปฏิบัติการ
และรายงานให้สายบริหารความเสี่ยงรับทราบ หากในสาย/ฝ่ายของตน
มีเหตุการณ์หรือโอกาสที่จะเกิดความเสี่ยงด้านปฏิบัติการที่มีนัยสำคัญ

จากสถานการณ์ภัยพิบัติทางธรรมชาติ และความไม่สงบทางการเมือง
กลุ่มธนาคารเกียรตินาคินได้กำหนดให้หน่วยงานต่างๆ ที่มีธุรกรรมงานที่สำคัญ (Critical
Activities) ดำเนินการจัดทำแผนการบริหารความต่อเนื่องทางธุรกิจ (Business
Continuity Plan) เพื่อให้มั่นใจได้ว่าในกรณีที่เกิดเหตุฉุกเฉิน
กลุ่มธนาคารเกียรตินาคินจะยังให้บริการสำหรับธุรกรรมงานที่สำคัญได้อย่างต่อเนื่อง

ในปี 2554 กลุ่มธนาคารเกียรตินาคินได้ยกระดับมาตรฐานการบริหารความเสี่ยงด้านปฏิบัติการ
โดยได้เริ่มพัฒนาโครงการต่างๆ ได้แก่

-   โครงการยกระดับการคำนวณเงินกองทุนสำหรับความเสี่ยงด้านปฏิบัติการ โดยวิธี
    Standardized Approach (SA-OR Project)
    โดยกลุ่มธนาคารเกียรตินาคินจะได้ประโยชน์จากการยกระดับครั้งนี้
    ซึ่งส่งผลโดยตรงต่อความสามารถในการแข่งขันเมื่อเทียบกับคู่แข่ง
    และสะท้อนภาพความเสี่ยงใกล้เคียงกับความเป็นจริงยิ่งขึ้น

-   โครงการพัฒนาระบบการบริหารความเสี่ยงด้านปฏิบัติการ (Operational Risk
    Management System Enhancement Project) เพื่อเพิ่มประสิทธิภาพในควบคุม
    และตอบสนองต่อความเสี่ยงและเหตุการณ์ความเสียหายได้เหมาะสมและทันเวลา
    พร้อมทั้งยกระดับกระบวนการบริหารและจัดการความเสี่ยงให้เป็นไปตามมาตรฐานสากล

กลุ่มธนาคารเกียรตินาคินได้เข้าร่วมโครงการจัดเก็บและเผยแพร่ข้อมูลร่วมความเสียหายด้านปฏิบัติการ
(Operational Loss Data Pooling) ที่จัดโดยธนาคารแห่งประเทศไทย
โดยกลุ่มธนาคารเกียรตินาคินจะได้ประโยชน์จากการเพิ่มความสามารถในการเปรียบเทียบข้อมูลความเสียหายด้านปฏิบัติการกับมาตรฐานธนาคารอื่นๆ
เพื่อเพิ่มประสิทธิภาพในการจัดการ
และข้อมูลในการพัฒนาแบบจำลองสำหรับการดำรงเงินกองทุนสำหรับความเสี่ยงด้านปฏิบัติการ
โดยวิธี Advanced Measurement Approach (AMA)